АҞӘА, ажьырныҳәа 9 - Sputnik, Бадри Есиава. Гагра аҭыԥ змоу абылрақәа ақьафурҭа "Гагрыԥшь" иаԥырхагам, амца ахьакыз аҭыԥ аҟынӡа 500-1000 метра раҟара бжьоуп ҳәа Sputnik акорреспондент изеиҭеиҳәеит Гагреи Гагра араиони абылраҽацәыхьчара-аиқәырхаратә штаб аиҳабы Давид Бганба.
Иара инаҵшьны излазгәеиҭаз ала, амцарцәаратә гәыԥқәа аҭыԥ аҿы иҟоуп, иҷаԥшьоит, аҭоурых-культуратә обиект амца акыр руам.
1902 шықәсазы Париж имҩаԥысуаз адунеизегьтәи ацәыргақәҵаҟны апринц Ольденбургтәи амҿтәы ақьафурҭа "Гагрыԥшь" ааихәеит. Убри ашықәс азы Аԥсныҟа иԥырганы иаарган, араҟа иеизыргеит.
Иара убас, уи ацәыргақәҵаҟынтә апринцесса Евгениа Ольденбургтәи илзааган ахан. Ахан иахьанӡа инымхаӡеит: ианԥхасҭаха, XX ашәышықәса 80-тәи ашықәсқәа рзы иԥырган.
Ақьафурҭа аргылара иалгеит 1903 шықәсазы, мышқәак рышьҭахь, ажьырныҳәа 9 рзы иара уброуп Гагратәи аԥсшьарҭа ҭыԥ ахьаартыз. Акурорт ахаҭагьы аартра мҩаԥган уи ақьафурҭаҟны. Акурорт аартра иалахәыз раԥхьатәи аԥсшьаҩцәа апринц рнапаҟны ириҭеит абри амш азы ҷыдала иҭыжьыз араӡынтә медалқәа.
Аихагыла амонтаж аан аметалл рхы иадмырхәаӡеит. Ақьафурҭа "Гагрыԥшь" ҵәымаӷ заҵәыкгьы аламҵакәа идыргылеит.
"Гагрыԥшь" иаҭаауан Николаи II, Иосиф Сталин, Антон Чехов, Иван Бунин, Федор Шалиапин, Максим Горки уҳәа еицырдыруаз ауаа. Уи ақьафурҭаҟны иара убас афильм "Зимний вечер в Гаграх" аҭыхрақәа мҩаԥысуан.
Ақьафурҭа ахыбраҟны аиҭашьақәыргыларатә усурақәа маҷымкәа ишымҩаԥгазгьы, ҳаамҭаҟынӡа уи ааӡеит иамаз раԥхьатәи ахаҿра еиқәханы.